OBH 6544/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Garamvári Miklós

A Panaszos azért fordult az állampolgári jogok országgyűlési biztosához, mert sérelmezte az Adó-és Pénzügyi Ellenőrzési Hivatal Dél-Budapesti Igazgatóságának (a továbbiakban: Igazgatóság) eljárását.

Az ügyben a vizsgálatot 1997. november 13-án megindítottam.

A vizsgálat megindításával egyidejűleg megkerestem az Igazgatóság vezetőjét, tekintettel arra, hogy a beadványban foglaltak alkotmányos joggal összefüggő visszásság fennállására engedtek következtetni.

A vizsgálat megállapításai

Az általam kért és az Igazgatóság vezetője által lefolytatott vizsgálat  alapján megállapítható, hogy a Panaszos az 1994. április havi ÁFA bevallását 1994. június 22-én önellenőrzéssel módosította. Az eredeti ÁFA bevallásban kötelezettségként fizetendő adót írt, az önellenőrzés során visszaigényelhető adót rögzített. A számítógépes feldolgozás utáni önellenőrzés hibaágra került. A hiba kijavítása megtörtént de a Panaszos kiértesítését az Igazgatóság elmulasztotta. A javítás számszaki változást nem eredményezett. A Panaszosnak 1996. június 28-án küldött folyószámla-kivonatot a Panaszos megfellebbezte. Ennek alapján az Igazgatóság saját hatáskörében módosította a határozatnak minősülő fizetési értesítést, és az adózás rendjéről szóló 1990. évi XCI. törvény 27. §-ának (5) bekezdése alapján a 25.000.- Ft után járó késedelmi kamat Panaszos részére történő kiutalása 1997. szeptember 19-én megtörtént. 

Az érintett alkotmányos jog

Az országgyűlési biztos eljárása során a következő alkotmányos jogokat vizsgálta az üggyel kapcsolatban:

1. A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

Az ügyben rendelkezésemre álló dokumentumok alapján az országgyűlési biztos fellépését igénylő alkotmányos visszásságot nem állapítottam meg és ajánlást nem teszek, de a hasonló jellegű adminisztratív hibák jövőbeni elkerülése érdekében, az állampolgári jogok országgyűlési biztosáról szóló, 1993. évi LIX. tv. 17. § (1) bekezdésére hivatkozva felkérem az Igazgatóság vezetőjét, hogy fokozottan gondoskodjék hivatalában a törvényben rögzített eljárási rend betartásáról.  

Budapest, 1998. január 9.

Dr. Polt Péter